Poliisi siirtyy syyskuusta alkaen kuppimallisiin alkometreihin. Kuppimalliin piti siirtyä jo vuosia sitten, mutta edelliset laitteet eivät toimineet ja niiden kuppikäyttö kiellettiin. Puhalluspilli kaivetaan enää esiin vain, jos kuppimalli havaitsee kuljettajan hengitysilmasta alkoholia.

Uusi seulonta-alkometri Alco-Sensor FST on passiivitestauslaite. Passiivitestauksessa näyte puhalletaan kuppiin ja laite analysoi hengitysilman alkoholipitoisuuden. Passiivimittaus ei kuitenkaan kerro promillemäärää. Se paljastaa vain sen, onko hengitysilmassa alkoholia vai ei.

Uusi laite ilman pillinvaihtoja on huomattavasti nopeampi käyttää. Puhallutettavan ei tarvitse koskettaa laitetta huulillaan ja samaan kuppiin voidaan puhaltaa satoja kertoja. Jos laite havaitsee hengitysilmassa alkoholia, ilmestyy laitteen näyttöön punainen valo ja teksti positiivisesta epäilystä.

– Se säästää luontoa, kun ei tule jätettä ja se säästää kustannuksia. Jokainen pilli maksaa kuitenkin jotain, sanoo poliisihallituksen poliisitarkastaja Heikki Ihalainen.

Käytännössä laite maksaa itsensä takaisin pillisäästönä jo muutaman ratsian jälkeen. Kokonaan pilleistä ei kuitenkaan vielä luovuta, sillä jos passiivimittauksella saadaan positiivinen näyte, vaihtaa poliisi kupin tilalle tutun kertakäyttöpillin. Sama laite kytketään silloin aktiivitilaan, kuljettaja puhaltaa perinteisin menoin pilliin ja myös promillelukema ilmestyy silloin näyttöön.

300 euron laitteita voivat ostaa muutkin, mutta poliisi saa keltaiset

Alco-Sensor FST on poliisimallina keltainen. Muille keltaista ei myydä, vaikka 300 euron laite onkin yleisessä myynnissä. Poliisivärillä varmistetaan ainakin, että kadonneita ja varastettuja laitteita ei saa myytyä eteenpäin.

Jokainen poliisilaitos vastaa laitteen hankinnasta itsenäisesti. Laitteita hankitaan seuraavien vuosien aikana ainakin satoja, ehkä jopa tuhat. Hankintasopimuksen mukaan muita seulonta-alkometrejä ei samaan aikaan osteta.

Jani Saikko / Yle

Ensimmäiset poliisipartiot saavat uudet työkalut käyttöönsä syyskuussa. Hankinnoilla on kiire, sillä poliisilla alkavat toimivat alkometrit käydä vähiin. Suurin syy on, että viimeisin alkometrihankinta Lion alcometer 500 ei onnistunut. Sekin oli kuppikone.

– Se Lion 500 ei ikinä pelannut kupin kanssa ja sen takia sitä ei päästy koskaan käyttämään kupin kanssa. Sillä kuppitoiminta on kielletty. Mutta nyt tämä uusi laite on testattu kunnolla, suihkua myöten, Ihalainen sanoo.

Joka kolmas rattijuopumus on jo huumeratti

Rattijuoppojen määrä on jatkuvasti vähentynyt ja nyt ongelmaksi ovat tulleet huumeet. Noin joka 700. liikenteessä ajava kuljettaja on rattijuoppo. 30 prosenttia on niin sanottuja huumeratteja, jotka syyllistyvät rattijuopumukseen huume- tai lääkeaineilla.

Poliisin tänä vuonna tehtävässä rattijuopumustutkimuksessa nyt ensimäistä kertaa tarkka selvitys huumerattien määristä. Alkometri ei huumeita tunnista, mutta poliisilla on käytössään tikkumallisia huumeiden pikatestereitä.

Poliisilla on lisäksi parhaillaan koekäytössä seitsemän laukkumallista huumetestauslaitetta, jotka tunnistavat myös muuntohuumeet. Jos poliisipartion mukana autossa kulkevista laitteista saadaan riittävästi hyötyä, saatetaan laitteet hankkia laajempaan käyttöön.

Rattijuoppoja vastaan tehokkain väline on tarkkuusalkometri. Noin 10 000 euroa maksava laite on niin tarkka, että kuljettajaa ei sen jälkeen tarvitse enää viedä verikokeeseen.

– Tarkkuusalkometrin laskennallinen ikä on kahdeksan vuotta. Meillä kuitenkin ensimmäiset laitteet ovat tulleet jo 1998 ja toimineet hyvin. Niitä on sata kappaletta poliisilaitoksissa ja 50 autoissa mukana, poliisihallituksen poliisitarkastaja Heikki Ihalainen sanoo.

Kansalaisen ei ole pakko puhaltaa sen enempää uuteen kuppialkometriin kuin tarkkuusalkometriinkään, mutta kieltäytyjää odottaa matka verikokeeseen. Siihen on pakko lähteä, jos käsky käy.